ALYTAUS MIESTO SAVIVALDYBĖS TARYBA

SPRENDIMAS

DĖL ALYTAUS MIESTO SAVIVALDYBĖS BENDROJO UGDYMO MOKYKLŲ MOKINIŲ SAUGAUS EISMO KLASĖS MOKYMŲ ORGANIZAVIMO TVARKOS APRAŠO PATVIRTINIMO

2016 m. spalio27 d. Nr. T-302

Alytus

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, atsižvelgdama į Alytaus apskrities vyriausiojo policijos komisariato 2016-09-26 raštą Nr. 52-S „Dėl saugaus eismo klasės“, įgyvendindama Lietuvos Respublikos švietimo ir mokslo ministro 2012 m. liepos 18 d. įsakymu Nr. V-1159 „Dėl Žmogaus saugos bendrosios programos patvirtinimo“ patvirtintą Žmogaus saugos bendrąją programą, Alytaus miesto savivaldybės taryba
n u s p r e n d ž i a:

Patvirtinti Alytaus miesto savivaldybės bendrojo ugdymo mokyklų mokinių saugaus eismo klasės mokymų organizavimo tvarkos aprašą (pridedama).

Savivaldybės meras	Vytautas Grigaravičius

PATVIRTINTA

Alytaus miesto savivaldybės tarybos

2016 m. spalio27 d.

sprendimu Nr. T-302

ALYTAUS MIESTO SAVIVALDYBĖS BENDROJO UGDYMO MOKYKLŲ

MOKINIŲ SAUGAUS EISMO KLASĖS MOKYMŲ ORGANIZAVIMO

TVARKOS APRAŠAS

1. Alytaus miesto savivaldybės bendrojo ugdymo mokyklų 1–4, 5–8, 9–10 klasių (I–IV gimnazijos klasių) mokiniams Alytaus suaugusių ir jaunimo mokyklos saugaus eismo klasėje vykdomi saugaus eismo gatvėje ir kelyje mokymai.

2. Mokymai organizuojami pagal Alytaus suaugusiųjų ir jaunimo mokyklos Neformaliojo švietimo skyriaus vedėjo parengtą, suderintą su Alytaus miesto savivaldybės bendrojo ugdymo mokyklų direktoriais ir Alytaus miesto savivaldybės administracijos Švietimo skyriaus vedėjo patvirtintą grafiką.

3. Mokymai vykdomi atskiroms klasių grupėms pagal bendrojo ugdymo mokyklų mokinių saugaus eismo klasės mokymų programas, patvirtintas Alytaus suaugusiųjų ir jaunimo mokyklos direktoriaus.

4. Mokymus ir jų organizavimą vykdo saugaus eismo klasės koordinatorius pagal Alytaus suaugusiųjų ir jaunimo mokyklos direktoriaus patvirtintą saugaus eismo klasės koordinatoriaus pareigybės aprašymą, talkinant Alytaus apskrities vyriausiojo policijos komisariato Kelių policijos skyriaus ir Viešosios tvarkos skyriaus Prevencijos poskyrio specialistams.

5. Kiekvienai klasei pagal klasių grupavimą skiriami 2 užsiėmimai po dvi akademines valandas, į juos mokinius palydi mokyklų direktorių paskirti lydintys asmenys.

6. Saugaus eismo klasėje laisvu nuo Alytaus miesto savivaldybės bendrojo ugdymo mokyklų klasių mokinių mokymų laiku galimi papildomi saugaus eismo gatvėje ir kelyje mokymai kitoms įstaigoms ar organizacijoms pagal grafiką, suderintą su Alytaus suaugusiųjų ir jaunimo mokyklos Neformaliojo švietimo skyriaus vedėju.

_____________________